               EURÓPAI BIZOTTSÁG
            Brüsszel, 2016.6.30.
            COM(2016) 314 final
            Javaslat
            AZ EURÓPAI PARLAMENT ÉS A TANÁCS HATÁROZATA
            a rendkívüli tartalék 2017. évi igénybevételéről

               INDOKOLÁS

               1.A JAVASLAT HÁTTERE

               A 2014–2020-as időszakra vonatkozó többéves pénzügyi keretről szóló, 2013. december 2-i 1311/2013/EU, Euratom tanácsi rendelet
                  1
                (a továbbiakban: a többéves pénzügyi keretről szóló rendelet) végső megoldásként lehetővé teszi az EU-28-ak bruttó nemzeti jövedelmének legfeljebb 0,03 %-át kitevő rendkívüli tartalék igénybevételét az előre nem látható körülményekre való reagálás céljára. A többéves pénzügyi keretről szóló rendelet 6. cikke alapján a többéves pénzügyi keret 2017. évre történő technikai kiigazításában
                  2
                a rendkívüli tartalék maximális összegét 2017-re 4 496,8 millió EUR-ban határozták meg.

               A többéves pénzügyi keretről szóló rendelet 13. cikkével összhangban, valamint a további és előre nem látott kötelezettségvállalási igények összes finanszírozási lehetőségének megvizsgálását követően a Bizottság az Európai Unió 2017. évi pénzügyi évre vonatkozó általános költségvetése 3. fejezetének kiadásaihoz kapcsolódó kötelezettségvállalási előirányzatoknak a folyó árakon 2 578 millió EUR-s kifizetési felső határ feletti kiegészítése céljából 2017 vonatkozásában a rendkívüli tartalék 1 164,4 millió EUR összegű igénybevételét javasolja.

               Az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás
                  3
                14. pontjának megfelelően a Bizottság megvizsgálta a hatályos költségvetésen belüli jelentős összegű átcsoportosítások lehetőségét.  A többéves pénzügyi keretről szóló rendelet 13. cikkének (3) bekezdésével összhangban a Bizottság a 3. fejezet kiadási plafonjának megemelését a következőkkel javasolja ellentételezni: a 2017. év vonatkozásában 650,0 millió EUR a 2. fejezet kiadási plafonja alatt rendelkezésre álló mozgástérből és 514,4 millió EUR az 5. fejezet rendelkezésre álló mozgásteréből.

               A Bizottság a 3. fejezet további erősítése érdekében e javaslat mellett javaslatot terjesztett elő a Rugalmassági Eszköz 2017-ben rendelkezésre álló teljes összegének (530 millió EUR) igénybevételéről
                  4
               .

               2.AZ IGÉNYBEVÉTEL INDOKLÁSA

               2.1.BEVEZETÉS

               A migrációs, menekültügyi és biztonsági válság belső dimenziójával kapcsolatos kiadásokat a 3. fejezetből, a Menekültügyi, Migrációs és Integrációs Alap, a Belső Biztonsági Alap és az olyan szakosított intézmények révén fedezik, mint a Frontex, az EASO, az eu-LISA és az Europol. A Tanács 2016-ban új eszközt hozott létre az Unión belüli szükséghelyzeti támogatás céljából; ez az eszköz 2017-ben folytatni fogja az Unióba jelenleg is beáramló menekültek és migránsok humanitárius jellegű szükséghelyzeti támogatását.

               A 3. fejezet 2017. évi kiadási plafonja folyó árakon 2 578 millió EUR. A 2016. évi költségvetésben a 3. fejezetre jóváhagyott kötelezettségvállalási előirányzatok összege 4 052 millió EUR, ami a többéves pénzügyi keretről szóló rendelet 11. cikkének (2) bekezdésével összhangban 1 506 millió EUR összegben szükségessé tette a Rugalmassági Eszköznek a 3. fejezet kiadási plafonja feletti igénybevételét.

               A Bizottság a 3. fejezet kiadási plafonja feletti kiadások lehetővé tétele érdekében a Rugalmassági Eszköz 2017. évi, 530 millió EUR-s keretének teljes igénybevételét javasolja.

               Mindazonáltal a migrációs, menekültügyi és biztonsági válság kezeléséhez szükséges költségvetési források várhatóan 2017-ben is legalább olyan jelentősek lesznek, mint 2016-ban. A Bizottság szakpolitikai válaszként számos strukturális intézkedést javasolt a külső határok biztonságával és igazgatásával, továbbá a közös európai menekültügyi rendszerrel, az integrációval és a visszaküldéssel kapcsolatban.

               A 3. fejezetben a migrációs, menekültügyi és biztonsági kiadások a plafon alatti teljes kiadások több mint 70 %-át képviselik. A Bizottság alaposan megvizsgálta az összes átcsoportosítási lehetőséget, és az élelmiszerrel és a takarmányokkal, továbbá a polgári védelmi mechanizmussal kapcsolatos előirányzatok csökkentését javasolja (a pénzügyi programozáshoz képest). Az érintett programok kis mérete, illetve az új előírások, például az élelmiszer- és takarmányrendelet növény-egészségüggyel kapcsolatos 2017. évi új biztonsági intézkedései miatt azonban az így kapott mozgástér korlátozott. Ezen okból a 3. fejezet előirányzatainak átcsoportosításával csak kis részben lehet fedezni a migrációval és a menekültekkel kapcsolatos további szükségleteket.

               Ebből következik, hogy a költségvetési igények kielégítésének egyetlen lehetséges módja a rendkívüli tartalék igénybevétele. Az egyéb fejezeteknél rendelkezésre álló mozgástér révén az igénybevétel 2017-ben teljesen ellentételezhető.

               A megfelelő kifizetési előirányzatokra a 2017. évi kifizetési plafon biztosít fedezetet; vagyis a kifizetések céljára nem kell igénybe venni a rendkívüli tartalékot.

               2.2.A RENDKÍVÜLI TARTALÉK MINT VÉGSŐ MEGOLDÁS

               A többéves pénzügyi keretről szóló rendelet 13. cikkének (1) bekezdése szerint a rendkívüli tartalék az előre nem látható körülményekre való reagálás céljára egy végső megoldásként vehető igénybe. A Bizottság a 3. fejezeten belüli összes átcsoportosítási lehetőség megvizsgálása után a 2017. évi költségvetési tervezetben az említett fejezet kötelezettségvállalási plafonja alatt rendelkezésre álló mozgástér teljes igénybevételét javasolja.

               Mivel a 2017. évi költségvetési tervezet már a Rugalmassági Eszköz teljes (530 millió EUR-s) igénybevételével számol, a 3. fejezet 2017. évi kiadási plafonja és a 2017-re becsült további előre nem látott szükségletek közötti eltérés csak a rendkívüli tartalék 2017. évi 1 164,4 millió EUR összegű igénybevételével hidalható át.

               2.3.AZ ELŐRE NEM LÁTOTT KÖRÜLMÉNYEK KÖLTSÉGVETÉSI HATÁSA 2017-BEN

               Noha a migrációs, menekültügyi és biztonsági válság 2015-ben kezdődött, hatása és következményei még ma is folyamatosan változnak. A harmadik országok menekültek befogadásával kapcsolatos döntései és a határok nyitása és zárása jelentősen megnehezíti a folyamatok hosszú távú előrejelezhetőségét. A migrációs, menekültügyi és biztonsági válság változékonysága és kiszámíthatatlansága miatt a 3. fejezet válsággal összefüggő, előre nem látott kiadási szükségleteinek kezelése céljából indokolt a rendkívüli tartalék mint végső megoldás igénybevétele.

               3.A RENDKÍVÜLI TARTALÉK ELLENTÉTELEZÉSE A TÖBBÉVES PÉNZÜGYI KERET FELSŐ HATÁRAIVAL SZEMBEN

               A többéves pénzügyi keretről szóló rendelet 13. cikkének (3) bekezdése előírja, hogy a rendkívüli tartalék igénybevételével rendelkezésre bocsátott összegeket a folyó pénzügyi évre vagy a következő pénzügyi évekre rendelkezésre álló tartalék révén teljes mértékben ellentételezni kell.

               A többéves pénzügyi keretről szóló rendelet 13. cikkének (4) bekezdésével összhangban az ellentételezett összegeket nem lehet a továbbiakban a többéves pénzügyi kerettel összefüggésben igénybe venni, vagyis a folyó pénzügyi évre és a következő pénzügyi évekre vonatkozóan a többéves pénzügyi keretben megállapított kötelezettségvállalási és kifizetési előirányzatok összesített felső határa nem léphető túl. Következésképpen a rendkívüli tartaléknak a 3. fejezet 2017. évi kötelezettségvállalási előirányzataival kapcsolatos igénybevétele és az ehhez kapcsolódó ellentételezés során be kell tartani a 2017–2020 közötti évekre megállapított kötelezettségvállalási plafont.

               Mivel a 2. és az 5. fejezet 2017. évi kiadási plafonja alatt megfelelő mozgástér áll rendelkezésre, a Bizottság az ellentételezés 2017. évi teljes körű megvalósítását javasolja annak érdekében, hogy az ne érintse a 2018–2020-as időszak kötelezettségvállalási előirányzatait. A 2. fejezet mozgástere 650,0 millió EUR-val csökken, így 2017-ben 639,3 millió EUR összegű mozgástér marad rendelkezésre. Az ellentételezés többi részét (514,4 millió EUR-t) az 5. fejezet mozgásterének csökkentése adja, ahol így 2017-ben 81,9 millió EUR összegű mozgástér marad rendelkezésre. A 2017. évre és a teljes többéves pénzügyi keretre vonatkozó átfogó kötelezettségvállalási plafon nem változik.

               4.KIEGÉSZÍTŐ ELEMEK

               A Bizottság felhívja az Európai Parlament és a Tanács figyelmét arra, hogy a határozatot a többéves pénzügyi keretről szóló rendelet 13. cikke (1) bekezdése utolsó mondatának megfelelően legkésőbb az Európai Unió 2017. évi költségvetésének közzétételével egy időben kell közzétenni az Európai Unió Hivatalos Lapjában.

               Javaslat

               AZ EURÓPAI PARLAMENT ÉS A TANÁCS HATÁROZATA

               a rendkívüli tartalék 2017. évi igénybevételéről

               AZ EURÓPAI PARLAMENT ÉS AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre,

               tekintettel az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra
                  5
                és különösen annak 14. pontja második bekezdésére,

               tekintettel az Európai Bizottság javaslatára,

               mivel:

               (1) Az 1311/2013/EU, Euratom tanácsi rendelet
                  6
                13. cikke az Unió bruttó nemzeti jövedelmének legfeljebb 0,03 %-át kitevő rendkívüli tartalékot hozott létre.

               (2) Az említett rendelet 6. cikkének megfelelően a Bizottság kiszámította a rendkívüli tartalék 2017-re vonatkozó maximális összegét
                  7
               .

               (3) A 3. fejezet 2017. évi kiadási plafonján belül az előre nem látott körülményekre való reagálással kapcsolatos minden egyéb pénzügyi lehetőség vizsgálata után, továbbá a Rugalmassági Eszköz 3. fejezetre irányuló teljes – 530 millió EUR-s összegű – 2017. évi igénybevételére tett javaslatot követően a rendkívüli tartalék igénybevétele szükséges annak érdekében, hogy az Európai Unió 2017. évi általános költségvetésének 3. fejezetébe tartozó kötelezettségvállalási előirányzatok fejezeti plafont meghaladó emelésével kezelni lehessen a migrációs, menekültügyi és migrációs válságból származó szükségleteket.

               (4) A helyzet rendkívüli jellegére tekintettel teljesülnek az 1311/2013/EU, Euratom rendelet 13. cikkének (1) bekezdése szerinti utolsó megoldás feltételei.

               (5) A rendkívüli tartalék igénybevételéhez szükséges idő minimalizálása érdekében indokolt, hogy ez a határozat 2017. január 1-jétől legyen alkalmazandó,

               ELFOGADTA EZT A HATÁROZATOT:

               1. cikk

               Az Unió 2017. évi általános költségvetésében a 3. fejezet (Biztonság és uniós polgárság) kötelezettségvállalási előirányzatai a rendkívüli tartalék igénybevétele révén a kötelezettségvállalási plafon felett 1 164,4 millió EUR összeggel nőnek.

               2. cikk

               A rendkívüli tartalékból a 2017. év vonatkozásában igénybe vett 1 164,4 millió EUR-t a következő fejezetek 2017. évi mozgásteréből ellentételezik:

               a)
                     2. fejezet (Fenntartható növekedés – természeti erőforrások): 650,0 millió EUR,
                  b)
                     5. fejezet (Igazgatás): 514,4 millió EUR.

               3. cikk

               Ez a határozat az Európai Unió Hivatalos Lapjában való kihirdetése napján lép hatályba.

               Ezt a határozatot 2017. január 1-jétől kell alkalmazni.

               Kelt Brüsszelben, -án/-én.

                  az Európai Parlament részéről
                        a Tanács részéről

                  az elnök
                        az elnök

                     (1)
                  HL L 347., 2013.12.20., 884. o.

                     (2)
                  COM(2016) 311., 2016.6.30.

                     (3)
                  HL C 373., 2013.12.20., 1. o.

                     (4)
                  COM(2016) 313., 2016.6.30.

                     (5)
                  HL C 373., 2013.12.20., 1. o.

                     (6)
                  HL L 347., 2013.12.20., 884. o.

                     (7)
                  A Bizottság 2016. június 30-i közleménye a Tanácsnak és az Európai Parlamentnek – A pénzügyi keret 2017-re vonatkozó technikai kiigazítása a GNI alakulásának megfelelően (COM(2016) 311., 2016.6.30.).